
[image: ]Cyrhaeddodd grŵp o blant 4-5 oed, ynghyd â dau oedolyn, yr ardd ar ddiwrnod braf. Roedd y plant yn llawn cyffro ac yn awyddus i archwilio'r gofod, gan wasgaru ar unwaith i ddarganfod synau a golygfeydd newydd. Gan ganolbwyntio ar annog dysgu annibynnol, cymerodd yr oedolion gam yn ôl i wylio'r plant yn ymchwilio’r amgylchedd a darganfod yr hyn sydd o’u gwmpas. 

Roedd yr ardd yn llawn o blanhigion a blodau lliwgar, sydd yn gynnig profiad synhwyraidd cyfoethog i’r plant. Wrth i'r plant symud ar hyd y llwybr troellog, sylwon nhw ar y gwahanol weadau, lliwiau ac arogleuon o’u cwmpas. Wrth gyrraedd gwaelod yr ardd, daliodd pont bren eu sylw. Camodd un plentyn ar y bont, wedi'i hudo gan ei bwrpas, a rhyfeddu at sut roedd yn cysylltu un ochr yr ardd â’r llall. (Ffynhonnell: Jones, 2024b)

‘Galla i gerdded o un ochr o’r ardd i’r llall, Miss!” ebychodd y plentyn yn llawn cyffro. Gan fachu ar y cyfle dysgu yma, ymunodd yr ymarferydd â’r plentyn ar y bont a gofyn cwestiwn agored, “Pam ydych chi’n meddwl bod y bont yma, yma?” 
pwyntiodd y plentyn i’r dŵr oddi tano, gan ateb, “Heb y bont, byddai’n rhaid i ni gerdded trwy’r dŵr i gyrraedd yr ochr arall.” Gyda brwdfrydedd, atebodd yr ymarferydd, “Waw! Mae’r bont hon yn gryf—mae’n ein cadw rhag syrthio i’r dŵr. Tybed a allwn ni gyd sefyll arni gyda’n gilydd?” Wedi’u hannog gan hyn, camodd y plant eraill yn ofalus ar y bont, gan brofi ei chryfder. “Waw, mae’r bont hon yn gryf iawn,” nododd yr ymarferydd, gan barhau i ysgogi eu meddwl. “Sut mae wedi llwyddo i’n cario ni i gyd?”. Sbardunodd hyn archwiliad dyfnach wrth i’r plant archwilio strwythur y bont. Sylwodd un plentyn, “Mae wedi ei wneud o bren, Miss, ac mae pren yn gryf.”

Mae’r senario hwn yn cyd-fynd â’r Cwricwlwm i Gymru gan ei fod yn hyrwyddo dull cynhwysfawr o ddysgu sy’n canolbwyntio ar chwarae ac yn meithrin chwilfrydedd am y byd o’n cwmpas (Llywodraeth Cymru, 2022). Trwy’r sgwrs am y bont bren, mae’r plant yn dechrau archwilio syniadau sylfaenol am ddeunyddiau a'u priodweddau, sy'n greiddiol i faes "Gwyddoniaeth a Thechnoleg" y cwricwlwm. Mae hyn yn cyd-fynd â cham gynnydd 1, gan fod y plant yn gallu archwilio priodweddau a defnyddiau drwy chwarae a rhyngweithio (Llywodraeth Cymru, 2022). Pan fydd y plant yn sylwi bod "pren yn gryf", maent yn datblygu dealltwriaeth gynnar o sut mae gwahanol ddeunyddiau'n addas ar gyfer gwahanol ddibenion yn seiliedig ar eu nodweddion.
Wrth i’r plant brofi cryfder y bont drwy sefyll arni gyda’i gilydd, maent yn archwilio cysyniadau ffiseg megis grymoedd a chydbwysedd mewn ffordd chwareus, ond ystyrlon. Mae hyn yn eu cyflwyno i agweddau sylfaenol peirianneg, gan ddangos sut mae strwythurau'n cynnal pwysau a’i ddosbarthu’n gyfartal i sicrhau sefydlogrwydd. Drwy’r gweithgaredd hwn, maent yn datblygu sgiliau ymchwilio gwyddonol a dealltwriaeth ddyfnach o’r byd ffisegol, ochr yn ochr â chysyniadau mathemategol megis pwysau, dosbarthiad a chydbwysedd. Mae'r plant yn dysgu'n anuniongyrchol am sut y gall y bont ddwyn pwysau cyfunol y grŵp, gan roi cyflwyniad pendant i ddeall màs a mesuriad. Mae hyn yn cyd-fynd â nodau dysgu cynnar mewn Mathemateg a Rhifedd, yn enwedig mewn perthynas ag amcangyfrif a chymharu pwysau.

Wrth i’r plant grwydro drwy’r ardd, casglodd criw bach o amgylch casgen bren wedi’i llenwi â dŵr a phadiau lili wyrdd lachar. “Beth yw'r dail mawr gwyrdd yna?” gofynnodd un o’r plant. Camodd yr ymarferydd ymlaen, gan fachu ar y cyfle i arwain eu dysgu “Padiau lili yw'r rheini. All unrhyw un ddyfalu pwy hoffai neidio arnyn nhw?” “Broga!” gwaeddodd un plentyn yn llawn cyffro. “Ydych chi'n meddwl bod broga i gael, Miss?”  “Wel,” dechreuodd yr ymarferydd, gan benlinio wrth ymyl y plant, “A gawn ni edrych yn agosach? Efallai os ydyn ni'n ofalus, fe fyddwn ni'n dod o hyd i rywbeth." Trwy wneud hyn mae'r ymarferydd yn annog ymholi ac yn caniatáu i'r plant archwilio. Mae hyn yn cyd-fynd â cham gynnydd un y Cwricwlwm i Gymru, lle mae’r plant yn cael eu hannog i wneud arsylwadau a chyfathrebu eu syniadau yn hyderus (Llywodraeth Cymru, 2022). Mae’r rhyngweithio hwn hefyd yn clymu mewn â maes Gwyddoniaeth a Thechnoleg y Cwricwlwm i Gymru, lle caiff plant eu cefnogi i ofyn cwestiynau, ymchwilio i’w hamgylchedd, a datblygu dealltwriaeth o bethau byw (Llywodraeth Cymru, 2022). Mae’r plant yn dysgu am gynefinoedd a’r creaduriaid sy’n byw ynddynt.(Ffynhonnell: Jones, 2024c)


Dechreuodd y plant godi’r padiau lili yn ofalus fesul un “does dim broga yma” meddai o’r plant gyda theimlad o siom yn ei lais, “gadewch i ni ddal ati i edrych” meddai’r ymarferydd gan annog y plant i ddarganfod ymhellach.

Parhaodd y plant i archwilio a chyffwrdd â’r dŵr gan greu crychdonnau a sblashis bach. “Sut mae’r dŵr yn teimlo?” gofynnodd yr ymarferydd, gan ysgogi mwy o ymatebion. “Mae'n oer!” meddai un plentyn, gan chwyrlïo eu llaw yn y dŵr.  
Wrth archwilio sylwodd plentyn ar y ffordd yr oedd y padiau lili yn arnofio, gan ofyn, “Pam mae padiau'r lili yn arnofio, Miss?” “Mae hwnna’n gwestiwn gwych,” meddai’r ymarferydd,  “Mae padiau lili yn arnofio oherwydd eu bod yn ysgafn iawn, ac mae'r dŵr yn helpu i'w dal i fyny. Dychmygwch pa mor drwm fydden nhw petawn nhw'n cael eu llenwi â dŵr yn lle hynny. Beth ydych chi'n meddwl byddai'n digwydd wedyn?" “Bydden nhw'n suddo!” gwaeddodd un plentyn, a chytunodd y lleill yn gyflym. Mae hyn yn cefnogi’r plant yn uniongyrchol i ddysgu am briodweddau defnyddiau a grymoedd, fel yr amlinellir yn y cwricwlwm (Llywodraeth Cymru, 2022).  Maent yn dechrau deall bod gwrthrychau ysgafn, fel padiau lili, yn gallu arnofio oherwydd eu pwysau, tra bod gwrthrychau trymach, neu wrthrychau sy'n amsugno dŵr, yn fwy tebygol o suddo. Dechreuodd y plant gyfri'r padiau lili yn arnofio yn y gasgen, a chymharu'r meintiau, gan nodi bod rhai yn llawer mwy nag eraill.  “Mae hynny'n iawn,” meddai'r ymarferydd, “Mae padiau lili yn dod mewn gwahanol feintiau, yn union fel y planhigion o'n cwmpas. Ydych chi'n meddwl y gallai padiau lili mwy dal mwy o frogaod na'r rhai llai?" “Ie!” meddai un plentyn yn hyderus. “Bydd y rhai mawr yn gallu dal llawer o frogaod!”. Trwy gymharu maint y padiau lili a nodi'r mwyaf a'r lleiaf, roedd y plant yn cymryd rhan mewn ymarfer mesur cynnar. Wrth iddyn nhw ddefnyddio geiriau fel “mwy” a “llai,” roedden nhw’n datblygu eu geirfa fathemategol, gan ddeall cysyniadau fel maint, pwysau a chynhwysedd.

Mae’r gweithgareddau hyn yn cysylltu’n uniongyrchol â maes Mathemateg a Rhifedd y Cwricwlwm i Gymru, sy’n annog plant i gymharu gwrthrychau a’u disgrifio yn nhermau maint a phwysau. Mae'r profiad hefyd yn eu helpu i gymhwyso'r cysyniadau hyn mewn cyd-destun byd go iawn, gan gefnogi eu dealltwriaeth gyffredinol o fesur.

Er mwyn meithrin chwilfrydedd ac archwilio, cyflwynodd yr ymarferydd chwyddwydrau, adnodd sy’n cyd-fynd â cham gynnydd un yn y Cwricwlwm i Gymru, gan hybu sgiliau ymchwilio cynnar (Llywodraeth Cymru, 2022). Yn lle cyfarwyddo'r plant i'w defnyddio'n uniongyrchol, gosododd yr ymarferydd y chwyddwydrau mewn bocs yn yr ardd, gan annog dysgu dan arweiniad y plentyn. Trwy ganiatáu i'r plant ddewis a oeddent am ddefnyddio'r offer, rhoddodd yr ymarferydd gyfle iddynt gymryd perchnogaeth o'u darganfyddiadau eu hunain. Fe wnaeth y dull hwn feithrin annibyniaeth a sbarduno chwilfrydedd naturiol wrth i’r plant archwilio’r ardd ar eu cyflymder eu hunain, gan feithrin hyder yn eu penderfyniadau dysgu. Wrth iddynt fynd o amgylch yr ardd, sylwodd un plentyn yn gyffrous, “Edrych, Buzzy Bee!” Gan achub ar y cyfle i sbarduno dysgu ar sail ymholiad, gofynnodd yr ymarferydd gwestiwn penagored, “Beth wyt ti’n meddwl mai’r Buzzy Bee yn neud?” Ymatebodd y plentyn, “Mae’n casglu ei fwyd i wneud mêl.”(Ffynhonnell:Jones, 2024d)

Sbardunodd y sylw ddiddordeb y plant eraill a ymgasglodd i wylio’r wenynen yn hedfan o flodyn i flodyn. Dechreuodd rhai cyfri faint o flodau yr oedd y wenynen yn ymweld â, tra bod eraill yn dynwared ei sain suo, gan ychwanegu elfen greadigol i'w chwarae.

Gofynnodd un plentyn, yn amlwg yn chwilfrydig, “Sut mae’r Buzzy Bee yn gwneud mêl, Miss?” Atebodd yr ymarferydd, gan fanteisio ar y cyfle i ddysgu am gylch bywyd gwenyn, “Mae hwnna’n gwestiwn gwych! Mae’r Buzzy Bee yn casglu paill a neithdar o'r blodau. Mae’r neithdar fel bwyd iddyn nhw, ac maen nhw'n ei gadw mewn stumog arbennig ar gyfer mêl. Pan fydd y wenynen yn hedfan yn ôl i’w chwch gwenyn, mae’n troi’r neithdar yn fêl drwy ei brosesu ac yna’n ffanio ei hadenydd i’w wneud yn drwchus ac yn felys. Mae’r paill maen nhw'n ei gasglu hefyd yn helpu blodau i dyfu hadau newydd, felly mae’r gwenyn yn helpu planhigion i gynhyrchu mwy o flodau.”
Mae’r sgwrs hon yn cysylltu’n uniongyrchol â’r maes Gwyddoniaeth a Thechnoleg yn y Cwricwlwm i Gymru, gan gefnogi dealltwriaeth y plant o fywydau creaduriaid, cylchoedd bywyd, a’r rôl hanfodol mae gwenyn yn ei chwarae yn yr ecosystem. Wrth i'r plant gyfri'r blodau y mae’r wenynen yn ymweld ac arsylwi ar ei hymddygiad, maen nhw hefyd yn cymryd rhan mewn cysyniadau mathemategol fel rhifedd a phatrymau (Llywodraeth Cymru, 2022). 

	Lleoliad/ Gweithgaredd- Trip i’r ardd
	Dyddiad- 15fed o Orffennaf 2024

	Asesydd- Alys Jones 
	Dyddiad Adolygu- 



	Profiad o archwilio gofod awyr agored mewn ffotograff.
	Sut bydd pobl ifanc yn elwa o’r gweithgaredd hwn?
	Risgiau sy’n gysylltiedig â pheryglon
	Pwy sydd mewn perygl?
	Rhagofalon yn lle er mwyn leihau’r risg o anaf
	Risg gyffredinol ar ôl rhagofalon. Sgôr I/C/U

	Bont pren 
	· Cydbwysedd
· Ymwybyddiaeth
· Hunanhyder
· Datrys problemau 

	· Llithro oherwydd wyneb pren gwlyb neu lyfn.
· Darnau rhydd ar y bont.
· Llithro i mewn i’r dŵr o leoliad uchel, all achosi anaf difrifol neu foddi.
	Plant ac oedolion
	Cwblhau archwiliad gweledol o’r bont cyn i’r plant ei ddefnyddio i sicrhau nad oes mannau peryglus- ee, darnau rhydd. 

Sicrhau fod oedolyn yn gorchwylio yn agos i’r bont wrth i’r plant groesi. 

Gosod rheolau o flaen llaw- er enghraifft dim rhedeg na neidio dros y bont. 

Sicrhau fod cit Cymorth cyntaf ar gael ar bob adeg.

	Canolig

	Yr Afon
	· Ymwybyddiaeth Gwyddoniaeth a Natur

	· Cwympo i mewn i’r afon chael anaf neu foddi. 
· Dŵr yn frwnt yn codi’r risg o salwch. 
· Rhwystrau cudd yn y dŵr megis creigiau sydd yn codi risg o anaf.

	Plant ac oedolion
	Addysgu’r plant ymlaen llaw am y risgiau posibl gyda dŵr.
Sicrhau fod oedolyn yn gorchwylio yn agos i’r plant. 

Sicrhau bydd y plant yn golchi ei ddwylo cyn gynted â phosib be bawn yn cyffwrdd â’r dŵr. 

Sicrhau fod cit Cymorth cyntaf ar gael ar bob adeg.

	Isel

	Trychfilod 
	· Datblygu sgiliau Gwyddonol 
· Datblygu Chwilfrydedd Naturiol 
· Dysgu am fyd natur 
	· Brathiadau neu bigiadau
· Alergedd

	Plant ac oedolion 
	Sicrhau fod y plant yn deall o flaen llaw sut i drafod trychfilod yn gywir i leihau’r risg o anaf iddyn nhw a’r trychfil. 

Orchwylio’r plant 

Sicrhau bod yr oedolion yn ymwybodol am alergeddau’r plant.

Sicrhau fod cit cymorth cyntaf ar gael ar bob adeg. 


	Isel 

	Tir anwastad
	· Cydbwysedd
· Ymwybyddiaeth o’r amgylchedd

	· Cwympo- gall arwain at anafiadau megis torri esgyrn
· Llithro 
· Garwedd y tir- creigiau miniog neu ddeunyddiau eraill ar wyneb y tir sydd yn codi’r risg o anafiadau corfforol
	Plant ac oedlion 
	Archwilio’r safle o flaen llaw i sicrhau bod yr ardal yn ddiogel cyn caniatáu i’r plant archwilio.

Annog rhieni’r plant i sicrhau fod ei phlentyn yn gwisgo’n briodol megis esgidiau addas

Sicrhau fod oedolyn yn goruchwylio’r plant yn rheolaidd.

Sachau fid cit cymorth cyntaf ar gael ar bob adeg. 

	Isel 

	Chwyddwydrau
	· Caniatáu’r plant i gael edrych yn fanylach ar bethau yn y byd naturiol. 
	· Anafiadau corfforol os mae plentyn yn chwalu’r chwyddwydr.
· Camddefnydd- plant yn archwilio’n rhy agos at drychfilod neu wrthrychau miniog. Gall hyn gynyddu’r risg o frathiadau neu bigiadau. 
· Golau’r haul- os mae plentyn yn camddefnyddio’r chwyddwydr i edrych ar yr haul gall achosi anaf i’r llygaid.
	Plant 
	Addysgu’r plant i beidio ag edrych ar yr haul trwy’r chwyddwydr.

Sachau bod chwyddwydrau o ansawdd dda ac yn ddiogel i’r plant i’w ddefnyddio.

Oedolyn i oruchwylio’r plant yn defnyddio’r chwyddwydr i sicrhau maent yn cael eu defnyddio yn gywir ac mewn ardal ddiogel. 
	Isel

Mae datblygiad plant yn elwa’n fawr o chwarae yn yr awyr agored, gan gynnig cyfleoedd gwerthfawr i wella eu lles gwybyddol, corfforol, cymdeithasol ac emosiynol (Bento a Dias, 2017). Mae ymchwil yn dilysu’n gryf arwyddocâd chwarae o ran hybu datblygiad iach, gan bwysleisio ei rôl hollbwysig wrth helpu plant i dyfu a dysgu (Bento a Dias, 2017). Mae lleoliadau awyr agored yn rhoi cyfleoedd i blant i gymryd rhan mewn gweithgareddau naturiol a difyr sy'n annog chwilfrydedd ac archwilio.

Mae arolygon diweddar yng nghyfnod sylfaen yng Nghymru a Lloegr yn dangos yn gyson bod yn well gan blant ddysgu yn yr awyr agored (White, 2014). Mae dysgu yn yr awyr agored, yn cyfeirio at brofiadau sy’n digwydd y tu hwnt i ofodau dan do, ac yn aml maent yn darparu cyfleoedd dysgu mwy cofiadwy ac ysgogol (Zink & Burrows, 2008 yn Harries, 2017). Mae astudiaethau wedi dangos y gall dysgu mewn amgylcheddau awyr agored gael effaith barhaol ar blant a gwella eu hymgysylltiad â chysyniadau mathemategol a gwyddonol (Dillon et al., 2006; Nundy, 2001; Peacock, 2006, yn Harries, 2017).  Yn ogystal, mae Confensiwn y Cenhedloedd Unedig ar Hawliau’r Plentyn (CCUHP) yn amlygu pwysigrwydd chwarae awyr agored i bob plentyn. Yn ôl Erthygl 31, mae gan bob plentyn yr hawl i ymlacio, chwarae, a chymryd rhan mewn amrywiaeth eang o weithgareddau diwylliannol ac artistig (Boardman et al., 2023). Mae’r hawl hon yn pwysleisio’r angen i oedolion greu amgylcheddau sy’n caniatáu i blant brofi’r awyr agored yn llawn, a all gyfrannu at eu dysgu mewn meysydd pwysig fel mathemateg, iaith a gwyddoniaeth.

Bydd y traethawd hwn yn archwilio rôl hollbwysig oedolion wrth gefnogi dysgu awyr agored, gyda phwyslais ar ddefnyddio rhannau rhydd a meithrin chwilfrydedd. Gan dynnu ar ddamcaniaethau Froebel, Nicholson, Piaget a Vygotsky, bydd y traethawd hwn yn trafod sut y gall oedolion greu amgylcheddau sy’n hybu ymholi ac annibyniaeth, tra hefyd yn alinio’r dulliau hyn â fframweithiau addysgol modern, megis Cwricwlwm i Gymru 2022. 

Yn ôl Froebel, mae plant yn naturiol chwilfrydig, gweithgar, ac yn ddysgwyr llawn dychymyg sy’n ffynnu drwy brofiadau ymarferol, chwarae, sgwrsio, a hunan fyfyrio (Tovey, 2013). Canolog i’w athroniaeth yw'r syniad bod natur yn chwarae rhan hanfodol yn natblygiad plant. Mae damcaniaeth Froebel yn dadlau nid yn unig y dylai plant archwilio bywyd naturiol fel planhigion ac anifeiliaid, ond hefyd ymgysylltu â grymoedd sylfaenol natur megis disgyrchiant, mudiant, egni, golau, sain, a phriodweddau materol (Tovey, 2013). O ganlyniad, dadleuodd Froebel fod chwarae yn yr awyr agored, boed mewn gerddi neu mewn amgylcheddau naturiol ehangach, yn darparu’r lleoliad delfrydol i blant gael profiadau uniongyrchol gyda’r elfennau hyn, gan gyfoethogi eu dealltwriaeth a’u datblygiad.

Yn ychwanegol, pwysleisiodd Froebel rôl allweddol oedolion wrth hwyluso dysgu plant trwy arsylwi, cefnogi, ac ehangu eu chwarae. Trwy feithrin chwilfrydedd naturiol plant ac arwain eu hymholiadau, gall oedolion eu helpu i ddatblygu dealltwriaeth ddyfnach o’r byd o’u hamgylch (Tovey, 2013). Mae’r dull hwn yn adlewyrchu egwyddorion allweddol y Cwricwlwm i Gymru 2022, sy’n pwysleisio pwysigrwydd dysgu yn seiliedig ar ymholi, meddwl beirniadol, a meithrin gallu plant i gymryd rhan mewn trafodaethau a myfyrio ar eu profiadau. Yn ôl y cwricwlwm, y rhinweddau hyn yw’r prif elfennau sy’n cynorthwyo plant i gyflawni amcanion addysgol ehangach (Llywodraeth Cymru, 2023).

Yn yr un modd, mae Hamid (2018) yn tanlinellu damcaniaeth datblygiad gwybyddol Piaget, gan amlygu rôl hanfodol chwarae wrth feithrin deallusrwydd plant. Yn ôl Piaget, wrth i blant aeddfedu, dylai eu hamgylchedd a’u profiadau chwarae addasu i annog datblygiad gwybyddol ac ieithyddol pellach (Hamid, 2018). Mae Gordon & Browne (2011), a ddyfynnwyd yn Hebe (2017), yn ategu safbwynt Piaget, gan nodi bod rhyngweithio parhaus rhwng y plentyn a’i amgylchedd yn sylfaenol ar gyfer dysgu a datblygiad deallusol. Mae’r rhyngweithio hwn yn ysgogi prosesau gwybyddol allweddol wrth i blant ymgysylltu â'r byd o'u cwmpas.

Yn ogystal, mae Chakravarthin (dim dyddiad), fel y dyfynnir yn Flannigan a Dietze (2018), yn awgrymu bod Piaget a Vygotsky yn ystyried chwarae fel gweithgaredd cymhleth sy’n cynnwys creadigrwydd, archwilio, arbrofi, addasu, dysgu, cyfathrebu, a chymdeithasoli, gan bwysleisio ei rôl allweddol yn natblygiad plentyn. Ymhellach, mae Hebe (2017) yn ymhelaethu ar bersbectif Vygotsky, gan danlinellu’r syniad bod galluoedd a phrosesau gwybyddol yn aml yn cael eu caffael trwy ryngweithio cymdeithasol gydag unigolion mwy gwybodus. Mae hyn yn tanlinellu'r rôl hanfodol sydd gan oedolion wrth hyrwyddo chwarae, gan eu bod yn cynnig arweiniad a chefnogaeth i gyfoethogi dysgu plant trwy ryngweithio cymdeithasol a chyfathrebu.

Mae Piaget a Vygotsky yn cynnig safbwyntiau arwyddocaol ar ddylanwad oedolion ar chwarae plant, yn enwedig o fewn cyd-destunau dysgu awyr agored. Yn ôl Piaget, yn ystod y Cyfnod Gweithredol Concrit (saith i unarddeg oed), mae plant yn datblygu eu gallu i ddatrys problemau ac yn elwa o archwilio ymarferol eu hamgylchoedd (Hamid, 2018). Fel y nodwyd gan Hamid (2018), dylai oedolion hwyluso hyn drwy ddarparu deunyddiau deniadol, fel rhannau rhydd, sy’n annog chwarae hunangyfeiriedig, gan hybu twf gwybyddol a datblygiad rhesymu rhesymegol. Mae'r ymagwedd hon yn galluogi plant i gymryd rhan mewn gweithgareddau sy’n datblygu sgiliau hanfodol fel dosbarthu, mesur, a datrys problemau, sy’n sylfaenol ar gyfer meistroli egwyddorion mathemategol a gwyddonol.

Mewn cyferbyniad, pwysleisia Vygotsky bwysigrwydd rhyngweithio cymdeithasol yn y broses ddysgu, gan ddadlau bod oedolion yn gweithredu fel "eraill mwy gwybodus" sy’n hwyluso dysgu plant drwy sgaffaldiau ac ymgysylltu (McLeod, 2024). Yn ôl Vygotsky, mae rhyngweithio cymdeithasol yn dylanwadu'n sylweddol ar ddatblygiad gwybyddol, gydag oedolion yn chwarae rhan hanfodol wrth helpu plant i ddatblygu eu meddwl trwy sgwrs a chefnogaeth (Hebe, 2017). Er enghraifft, yn ystod gweithgareddau awyr agored, gall oedolion ofyn cwestiynau neu gynnig strategaethau ar gyfer datrys problemau, gan gynorthwyo’r plentyn i ddatblygu ei ddealltwriaeth. Trwy gyfuno ffocws Piaget ar archwilio annibynnol â phwyslais Vygotsky ar ryngweithio dan arweiniad, daw’n amlwg bod angen i oedolion greu cydbwysedd rhwng darparu amgylchedd sy’n hybu darganfod a chynnig sgaffaldiau i gyfoethogi profiadau dysgu plant (Flannigan a Dietze, 2018).

Mae damcaniaeth rhannau rhydd Nicholson yn adeiladu ar syniadau Froebel, Piaget, a Vygotsky, gan gynnig cipolwg dyfnach ar sut y gall deunyddiau gyfoethogi dysg plant mewn lleoliadau awyr agored. Mae rhannau rhydd yn cwmpasu amrywiaeth o wrthrychau penagored, yn naturiol ac yn artiffisial, y gellir eu defnyddio’n greadigol gan blant (Manning, dim dyddiad). Disgrifiodd Nicholson y deunyddiau hyn fel "newidynnau" sy’n annog archwilio agored, gan gynnwys enghreifftiau fel siapiau, synau, adweithiau cemegol, a grymoedd sylfaenol fel disgyrchiant neu drydan (Play Scotland, dim dyddiad). Dadleuodd Nicholson bod amrywiaeth y rhannau rhydd sydd ar gael i blentyn yn gysylltiedig yn uniongyrchol â’u creadigrwydd a'u gallu i ddarganfod (Nicholson, 1971, fel y dyfynnir yn Gençer & Neslihan, 2017). Mae natur benagored y gwrthrychau hyn yn galluogi plant i gymryd rhan mewn meddwl di-ben-draw a chwarae dychmygus, gan eu galluogi i ddyfeisio gemau a chysyniadau unigryw yn seiliedig ar y deunyddiau sydd wrth law. Mae Cawley (2019) yn tanlinellu pwysigrwydd rôl oedolion wrth feithrin y creadigrwydd hwn, gan haeru y dylai oedolion baratoi'r amgylchedd, darparu detholiad amrywiol o rannau rhydd, a grymuso plant i arwain eu profiadau chwarae. Trwy feithrin cyfleoedd o’r fath, mae plant nid yn unig yn cymryd rhan mewn chwarae, ond hefyd yn arbrofi, darganfod ac arloesi, gan wella eu galluoedd gwybyddol a chreadigol.

Mae Robertson (2017) yn tanlinellu’r rôl hanfodol sydd gan addysgwyr wrth feithrin datblygiad mathemategol plant ifanc, gan bwysleisio nad yw sgiliau mathemategol yn datblygu’n annibynnol, mae angen cefnogaeth fwriadol ac ystyrlon. Gan dynnu ar fewnwelediadau Pradnya Patet, mae Robertson (2017) yn dadlau bod integreiddio cysyniadau mathemategol i weithgareddau chwarae plant yn cyfoethogi eu dealltwriaeth mewn ffyrdd sy’n berthnasol i’w profiadau eu hunain. Yn yr un modd, mae Parks (2015) yn cefnogi’r syniad o ymgorffori elfennau mathemategol mewn chwarae plant, gan bwysleisio bod addysgwyr yn gallu adnabod a gwella'r cysyniadau mathemategol sy’n ymddangos yn naturiol yn eu chwarae er enghraifft, trwy ofyn cwestiynau priodol. Dadleua Parks (2015) bod y dull hwn yn grymuso plant i fynd i’r afael â phroblemau anghonfensiynol mewn amgylchedd hwyliog a chwareus, gan feithrin dyfalbarhad a chywirdeb yn eu rhesymu mathemategol.

Mae Robertson (2017) a Parks (2015) yn cefnogi’r syniad o gyfuno canllawiau strwythuredig â gweithgareddau difyr. Maent yn dadlau y gall y dull hwn helpu plant i gysylltu cysyniadau mathemategol ffurfiol â phrofiadau bob dydd, gan wella eu hymgysylltiad a’u dysgu. Yn ogystal, mae Parks (2015) yn cysylltu’r dull chwarae-ganolog hwn â chanllawiau addysgol, gan nodi ei fod yn cyflawni nodau’r cwricwlwm heb orfod dibynnu ar asesiadau papur traddodiadol.

Yn ogystal, mae Douglas et al. (2019) yn tynnu sylw at bwysigrwydd ymarferwyr yn cymryd rhan mewn chwarae anstrwythuredig, gan nodi bod plant yn aml yn dangos rhesymu mathemategol digymell yn ystod bron i hanner eu hamser chwarae rhydd (Waite-Stupiansky a Cohen, 2020). Mae hyn yn tanlinellu’r potensial i addysgwyr fanteisio ar yr eiliadau hyn trwy ofyn cwestiynau neu wneud awgrymiadau sy’n annog ymholi mathemategol. Ymhellach, mae Brooks (2021) yn pwysleisio manteision cynnal gwersi mathemateg yn yr awyr agored, gan ddarparu cyfle i blant ryngweithio â chysyniadau mathemategol ar raddfa fwy ac mewn cyd-destun byd go iawn, gan gynnig seibiant adfywiol o’r dysgu ystafell ddosbarth traddodiadol. Mae Brooks (2021) yn dadlau bod lleoliadau awyr agored yn meithrin chwilfrydedd ac yn rhoi cyfleoedd i blant wella eu dealltwriaeth o fathemateg trwy ryngweithio diriaethol â'u hamgylchedd.

Mae rôl addysgwyr wrth feithrin chwilfrydedd a dealltwriaeth wyddonol a mathemategol plant ifanc yn hanfodol. Yn ôl Davies et al. (2024), mae plant ifanc yn meddu ar alluoedd cynhenid ​​fel gwyddonwyr, crewyr, ac arloeswyr, a phwysleisir bod cynnwys plant mewn gweithgareddau gwyddonol a chreadigol yn estyniad naturiol o’u chwilfrydedd cynhenid. Gall hyn, yn ei dro, gael effaith gadarnhaol ar eu dysgu ar draws pob maes. Mae addysgwyr yn chwarae rhan allweddol wrth greu amgylcheddau cefnogol sy’n meithrin archwilio ac arbrofi, gan alluogi plant i ddatblygu meddwl beirniadol a chreadigol am y byd o’u cwmpas (Davies et al., 2024).

O oedran ifanc, mae plant yn dangos tueddiad naturiol tuag at archwilio, fel y nodwyd gan Burnton (2010), sy’n dadlau bod babanod yn defnyddio eu holl synhwyrau i ryngweithio â'u hamgylchedd. Wrth iddynt aeddfedu, mae’r rhyngweithiadau hyn yn datblygu’n chwilfrydedd dwfn ynghylch sut mae gwrthrychau’n gweithio a sut y gallant newid eu hamgylchoedd. Mae hyn yn amlygu'r angen i oedolion chwarae rhan allweddol wrth feithrin y chwilfrydedd hwn trwy ddarparu cyfleoedd i blant cyn oed ysgol archwilio ac ymchwilio'n annibynnol, gan feithrin datblygiad agweddau a thueddiadau gwyddonol sylfaenol (Burnton, 2010).

Mae ymchwil gan Kos (2015) yn amlygu'r rôl allweddol y mae addysgwyr yn ei chwarae wrth hyrwyddo dysgu awyr agored, yn enwedig mewn lleoliadau naturiol fel coedwigoedd. Mae’r canfyddiadau’n dangos bod plant a gymerodd ran mewn gweithgareddau wedi'u trefnu, yn ogystal â chwarae anstrwythuredig mewn amgylcheddau coediog, wedi arddangos gwelliant sylweddol yn eu dealltwriaeth o goed a’u sgiliau arsylwi. Er efallai bod profiad blaenorol wedi dylanwadu ar rai o'r canlyniadau, casglodd yr astudiaeth fod gweithgareddau mewn coedwigoedd yn cyfoethogi dealltwriaeth wyddonol plant yn sylweddol, ac y dylent fod yn rhan annatod o gwricwla cyn-ysgol (Kos, 2015). Yn sgil hynny, argymhellir bod addysgwyr yn bwriadu integreiddio profiadau awyr agored i wella cysylltiad plant â natur ac egwyddorion gwyddonol (Kos, 2015).

Mae'r safbwynt hwn yn cael ei gefnogi gan ymchwil Davies et al. (2014), sy'n pwysleisio pwysigrwydd dysgu awyr agored ar gyfer plant rhwng tair a saith oed, yn enwedig mewn addysg wyddonol. Maent yn dadlau bod amgylcheddau awyr agored yn darparu adnoddau hanfodol ar gyfer ymholi gwyddonol ac yn cynnig cyfleoedd datblygiadol sylweddol trwy weithgareddau ar raddfa fawr, anniben ac annibynnol. Ymhellach, mae Davies et al. (2024) yn eiriol dros ymgorffori garddio mewn cwricwla gwyddoniaeth, gan y cyfoethoga’r ddealltwriaeth o organeddau byw, yn meithrin ymwybyddiaeth amgylcheddol, ac yn helpu plant i wahaniaethu rhwng rhywogaethau megis planhigion a bywyd gwyllt. Trwy hwyluso'r cyfleoedd dysgu drwy brofiad hyn, gall addysgwyr alluogi plant i greu cysylltiadau ystyrlon rhwng eu harsylwadau a chysyniadau gwyddonol (Davies et al., 2024).

I grynhoi, mae canllawiau ymchwil ac addysgol yn cefnogi’n gryf bwysigrwydd dysgu yn yr awyr agored, gan amlygu ei rôl hollbwysig yn natblygiad gwybyddol, corfforol, cymdeithasol ac emosiynol plant yn ogystal â datblygu ei sgiliau gwyddonol a mathemategol. Mae’r safbwynt hwn yn cyd-fynd â chanllawiau Cyfnod Sylfaen (2009) Llywodraeth Cymru, sy’n hyrwyddo dysgu drwy brofiad yn yr awyr agored fel agwedd sylfaenol ar addysg plentyndod cynnar. Mae Bento a Dias (2017) yn pwysleisio manteision amrywiol chwarae awyr agored, sy'n meithrin chwilfrydedd, archwilio, a galluoedd datrys problemau. Ar ben hynny, mae astudiaethau yn dangos bod dysgu mewn amgylcheddau naturiol nid yn unig yn gwella ymgysylltiad ond hefyd yn gwella dealltwriaeth plant o gysyniadau gwyddonol a mathemategol. Wrth ystyried damcaniaethau Froebel, Nicholson, Piaget a Vygotsky gallwn weld yn glir sut mae dysgu yn yr awyr agored yn gallu effeithio’n gadarnhaol ar ddatblygiad plant yn academaidd ac yn gorfforol. 
Trwy integreiddio chwarae yn yr awyr agored â dysgu strwythuredig, fel y pwysleisir yng nghwricwlwm Cymru, gall addysgwyr ddarparu profiadau ymarferol, ystyrlon sy'n gwneud y gorau o ganlyniadau datblygiadol ar draws gwahanol beuoedd addysgol.

